લોપામુદ્રા રાજક્ન્યા હોઈ સુંદર વેશભૂષા અને આભૂષણો ધારણ કરે તેમ જ અગસ્ત્ય ઋષિ પણ તે પ્રમાણે સુંદર વસ્ત્રો અને અંલકારો ધારણ કરી પુત્રપ્રાપ્તિ માટે ક્રીડા કરે તેવી માગણી તેમણે પતિ પાસે કરી. લોપામુદ્રાએ અગસ્ત્યને કહ્યું કે, ‘આ જીવલોકમાં જેટલું ધન છે, તે બધું આપના તપના પ્રભાવથી ક્ષણમાત્રમાં આપ મેળવી શકો તેમ છો.’ અગસ્ત્ય ધન માગવા મહારાજ શ્રુતર્વા પાસે ગયા. ઋષિએ તેમને કહ્યું કે, ‘મારે એવા ધનની ઈચ્છા છે, જે બીજાને કષ્ટ પહોંચાડયા વગર પ્રાપ્ત કરેલું હોય. શ્રુતર્વા પાસેથી તે ન મળી શકતાં બંને રાજા વૃધ્નશ્વ પાસે ગયા. ત્યાં પણ તે ન મળી શકતાં ત્રણે પુરુકુત્સના મહાન પુત્ર ત્રસદશ્યુ પાસે ગયાં, ત્યાં પણ તેમને સફળતા ન મળી. ત્યાર બાદ તેઓ ઇલ્વલ રાક્ષસ પાસે ગયા. ઇલ્વલે પોતાનો મનોભાવ જણાવવા અગસ્ત્યને કહ્યું. અગસ્ત્યે તે કહી બતાવતાં ઇલ્વલે ત્રણે રાજાને દશ હજાર ગાય તથા તેટલી જ સુવર્ણમુદ્રાઓ આપી. અગસ્ત્યને તેથી બમણી ગાયો તથા સુવર્ણમુદ્રાઓ આપી. ધન પ્રાપ્ત કરી અગસ્ત્યે લોપામુદ્રા સાથે યથેચ્છ વિહાર કર્યો, તેમ જ તેમની સર્વકામનાઓ પૂર્ણ કરી. લોપામુદ્રાને ગર્ભ રહ્યો. અગસ્ત્ય વનમાં ચાલ્યા ગયા. ગર્ભ સાત વર્ષ પેટમાં રહ્યો. ત્યાર બાદ તેમને દઢસ્યું નામે ખૂબ બુદ્ધિમાન અને તેજસ્વી પુત્ર પ્રાપ્ત થયો. તેમણે સાંગોપાંગ વેદ-ઉપનિષદોનું અધ્યયન કર્યું હતું. તેનાથી પિતૃઓને અભિષ્ટ લોક પ્રાપ્ત થયો.